 

**בבית הדין הצבאי המחוזי**

**במחוז שיפוטי מטכ"ל**

**בפני כבוד השופט: סא"ל טובי הארט**

**בעניין: התובע הצבאי (ע"י ב"כ**, **רס"ן (במיל') מלי גבאי)**

**נגד**

**הנאשם: ח/ XXX רב"ט ר' ק' (ע"י ב"כ, עו"ד ליקול טמסוט)**

הכרעת - דין

על פי הודאתו, מורשע הנאשם בעבירה של היעדר מן השירות שלא ברשות, לפי סעיף 94 לחוק השיפוט הצבאי, התשט"ו - 1955, בגין כך שנעדר מיחידתו XXX מיום 08.05.2022 ועד יום 03.09.2023 למשך 484 ימים, בהתאם לכתב האישום ולפרטים הנוספים.

1. **ניתנה היום, ט' בחשוון תשפ"ד, 24.10.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

שופט

גזר - דין

הנאשם, רב"ט ר' ק', הורשע על פי הודאתו בעבירה של היעדר מן השירות שלא ברשות, על כי נעדר מיחידתו לתקופה בת 484 ימים, אשר הסתיימה במעצרו.

הנאשם הוא בוגר של העתודה הטכנולוגית ולימודיו מומנו על ידי הצבא. הנאשם גויס לצה"ל בחודש יוני 2021 לאחר שהתחייב לשירות קבע. בחודש ינואר 2022 נולדה ביתו מבת זוג שאינו מתגורר עמה. מטיעוני ההגנה למדתי כי הנאשם החל בניהול הליך משפטי מורכב מול בת זוגו במקביל לתשלום דמי מזונות. לדבריו ניסה להיעזר בגורמי הת"ש אך לבסוף יצא להיעדרות על מנת לפרנס את עצמו ואת ביתו. לחובתו היעדרות קצרה קודמת. במהלך מעצרו עמד הנאשם בפני וה"ל והוחלט על פיטוריו משירות בגין התנהגות רעה וחמורה.

הצדדים הציגו בפניי הסדר טיעון אשר מבקש להקל מאוד עם הנאשם מתוך התחשבות במצבו המשפחתי שעמד ברקע להיעדרות ובהחלטה על פיטוריו משירות. סברתי כי ראוי היה להעניק משקל רב יותר לעובדה שמדובר במי שלמד על חשבון הצבא ואף היה מחויב לשירות קבע וכן למשך ההיעדרות ובהתאמה להטיל עונש מכביד יותר, אך בהתחשב בכלל השיקולים שהוצגו לא מצאתי להתערב בהסדר.

על הנאשם נגזרים, אפוא, העונשים הבאים:

1. **מאה (100) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן שלושים (30) ימים למשך שנתיים (2), שלא יעבור עבירה לפי סעיף 92 או 94 לחוק השיפוט הצבאי, התשט"ו - 1955.**
3. **הורדה לדרגת טוראי.**

**בקשת ההגנה לאפשר לנאשם גישה לטלפון הנייד שלו בתחילת נובמבר לצורך תשלום מזונות תועבר לטיפול שלישת הכלואים בבס"כ.**

1. **זכות ערעור כחוק.**
2. **ניתן היום, ט' בחשוון תשפ"ד, 24.10.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

שופט

נערך על-ידי: ש.ר

בתאריך: 30/10/2023

חתימת המגיה: סגן שיר בן-ארמון